Hoof van hospitaalgroep bedank, emigreerDr. Shrey Viranna (Foto: Life Healthcare/Twitter) Dr. Shrey Viranna, die uitvoerende hoof van Life Healthcare, het Vrydag sy bedanking met onmiddellike inwerkingtreding aangekondig. “Dr. Viranna gaan binnekort na Australië emigreer om persoonlike redes,” het die hospitaalgroep in ŉ verklaring gesê. Viranna het hom in 2018 by Life Healthcare aangesluit. Viranna sê hy neem nié sy bedanking ligtelik op nie. “My vertrek is ŉ moeilike maar baie persoonlike besluit en ek verlaat die maatskappy met groot hartseer.” Pieter van der Westhuizen, die groep se huidige finansiële hoof, is nou as waarnemende uitvoerende hoof van die groep aangestel. Viranna sal egter tot 29 Februarie aanbly as spesiale raadgewer by die maatskappy om ŉ gladde oorgang te verseker. Luidens die verklaring is Van der Westhuizen reeds 20 jaar by die groep waarvan hy die afgelope vyf jaar as finansiële hoof opgetree het. “Van der Westhuizen het uitgebreide ondervinding in die bedryf asook by Life Healthcare en het reeds voorheen as uitvoerende hoof opgetree. Hy bied onmiddellike strategiese, bedryfs- en leierskapkontinuïteit vir die onderneming met die aanvang van die nuwe jaar,” sê Mustaq Brey, voorsitter van die hospitaalgroep se raad. “Dr. Viranna het tydens sy ampstermyn onberispelike leierskap vertoon. Ons besef dat hy ŉ baie persoonlike gesinsbesluit geneem het en ons respekteer dit,” lui die verklaring.